हरियाणा र आर्मी सेमिफाइनलमा
आठौं सगरमाथा सिमेन्ट प्रधानमन्त्री कप आमन्त्रण महिला भलिबल प्रतियोगितामा शनिबारको खेलबाट हरियाणा स्पोर्ट्स क्लब र त्रिभुवन आर्मी क्लब आ–आफ्नो समूह विजेता बन्दै सेमिफाइनल पुगेका छन् ।
नेपालगन्ज — आठौं सगरमाथा सिमेन्ट प्रधानमन्त्री कप आमन्त्रण महिला भलिबल प्रतियोगितामा शनिबारको खेलबाट हरियाणा स्पोर्ट्स क्लब र त्रिभुवन आर्मी क्लब आ–आफ्नो समूह विजेता बन्दै सेमिफाइनल पुगेका छन् ।नेपालगन्ज रंगशालास्थित कभर्डहलमा शनिबार भारतको हरियाणाले लुम्बिनी युनाइटेडलाई २५–१५, २५–७, १५–१३ को सोझो सेटमा पराजित गरेको थियो । हरियाणाकी निर्मल प्लेयर अफ द म्याच घोषित भइन् । उनी १३ औं दक्षिण एसियाली खेलकुद (साग) मा भारतीय राष्ट्रिय भलिबल टिमकी कप्तान थिइन् । हरियाणा समूह ‘ए’ को विजेता बन्दै अन्तिम चारमा पुगेको हो । फाइनल पुग्नका लागि हरियाणाले न्यु डायमन्ड एकेडेमीसँग खेल्नेछ । दोस्रो खेलमा त्रिभुवन आर्मी क्लबले भारतीय टिम एकलव्य स्पोर्ट्स कम्प्लेक्सलाई २५–१२, २५–१२, १५–१२ ले हरायो । आर्मीकी संगम महतो प्लेयर अफ द म्याच भइन् । अब आर्मीले नेपाल पुलिससँग खेल्नेछ ।